**Od:** UL, Kabinet
**Poslano:** 13. februar 2017 11:04
**Za:** Lista Dekani; Lista Tajniki
**Kp:** Lutovac Lah, Jana; Lisjak, Darja; Univerza v Ljubljani, Rektorat
**Zadeva:** Poziv k predlaganju avtorjev bloga Univerze v Ljubljani skupaj s soglasji – do 28. februarja 2017

Spoštovani,

na Univerzi v Ljubljani vzpostavljamo eno izmed najbolj prepoznavnih oblik komuniciranja prek interneta – blog. Namen tega bloga je vzpostaviti skupno spletno mesto za 'srečevanje' študentov, profesorjev/raziskovalcev in strokovnih sodelavcev. Tam bodo lahko delili svoja mnenja na vnaprej izbrane teme, ki bodo za vse omenjene skupine enake. Cilj bloga je predvsem zaposlene in študente povezati ter podpreti strategijo internacionalizacije Univerze z vključitvijo tujih študentov in sodelavcev kot avtorjev blogov. Teme za pisanje blogov se bo določalo v kabinetu rektorja sproti, vsak teden, glede na aktualno družbeno dogajanje (na primer kultura, begunci, tujci, ameriške volitve) ali splošne življenjske situacije, pojme (npr. ljubezen, zima, zaupanje).

Vabimo vas, da na vsaki članici predlagate tri do štiri avtorje bloga (profesorja in/ali raziskovalca, enega strokovnega delavca in enega študenta). Pomembno je, da so med predlaganimi avtorji tudi tujci in predvsem tisti, ki so pripravljeni s širšo družbo deliti svoje osebne izkušnje in stališča na različne teme. Avtorji naj prav tako izkazujejo možnost uporabe poljudnega jezika in pripravljenost na morebitna drugačna mnenja, do katerih lahko pride med komentarji. Zapisi avtorjev bodo objavljeni hkrati, predvidoma vsako sredo, v slovenskem in angleškem jeziku. Posamezne predlagane avtorje bomo razvrstili v mešane skupine (v istem tednu bodo objavljali avtorji z različnih članic).

**Prosimo vas, da predloge za avtorje bloga, skupaj z izpolnjenim soglasjem avtorjev, pošljite na naslov** rektorat@uni-lj.si, **do torka, 28. februarja 2017.**

Priloge:

* tabela za vnos predlogov avtorjev bloga
* soglasje avtorjev bloga za vključitev v izbor

Lep pozdrav,

Univerza v Ljubljani prof. dr. Ivan Svetlik

Rektor / Rector

Univerza v Ljubljani / University of Ljubljana

Kongresni trg 12, SI-1000 Ljubljana, Slovenija / Slovenia

T.: +386 1 2418 600

Ivan.Svetlik@uni-lj.si, www.uni-lj.si

Spoštovani rektor prof. dr. Ivan Svetlik,

prejeli smo Vaš dopis, v katerem nas obveščate o vzpostavljanju spletnega mesta, kjer naj bi se zaposleni in študentje Univerze v Ljubljani pod vodstvom in nadzorom krovne ustanove  ob vnaprej predpisanih poljudnih vsebinah organizirano 'srečevali' s študenti in sodelavci različnih ljubljanskih fakultet ter z njimi delili svoja razmišljanja o aktualnih, pa tudi povsem zasebnih in celo zaupnih življenjskih temah.

Dovolite, da ob tej pobudi izrazimo zaskrbljenost in globoko nestrinjanje. Kadar pišejo bloge posamezniki, zaposleni na visokošolskih ustanovah, izključno pod svojim imenom in na lastno odgovornost, je to stvar osebne odločitve in ne nazadnje osebne svobode. Izkušnje kažejo, da lahko pisanje blogov in odzivanje nanje sprožata zelo nasprotujoče si in včasih precej nepredvidljive, neprijetne in moteče reakcije. Zato ne moremo podpreti pobude, s katero se posledicam tovrstne komunikacije izpostavlja naša krovna znanstveno-izobraževalna ustanova, in z njo vsi, ki smo na njej zaposleni. Poleg tega je za blog kot medijsko obliko značilno, da nastane na pobudo in iz potrebe posameznika ali manjše skupine, torej raste in se razvija od spodaj, nikakor pa ne po institucionalnem nareku od zgoraj. Zato dvomirno, da bi bil blog, kakršnega predlagate, res lahko kakovosten in smiseln, vprašanje je celo, če bi sploh dejansko zaživel.

Bojimo se, spoštovani g. rektor, da gre za prenagljeno in nedomišljeno pobudo, kar je razvidno tudi iz zapisa samega sporočila in napotkov za pisanje bloga. Za plodno medfakultetno ter ustrezno in vsebinsko koristno komunikacijo s študenti in javnostjo na primerni jezikovni in kulturni ravni smo skrbeli že doslej in si bomo zanjo prizadevali tudi v prihodnje. Filozofska fakulteta se iz navedenih razlogov pobudi ne bo pridružila.

Z iskreno zeljo, da naša univerza ohrani vso svojo integriteto in ugled tudi glede kakovosti komuniciranja tako znotraj institucije kot s širšo javnostjo, Vas lepo pozdravljamo.

S spoštovanjem,

Branka Kalenić Ramšak, dekanja UL FF